SKLEP PREDSEDSTVA EVROPSKEGA PARLAMENTA

z dne 16. januarja 2023

o spremembi Sklepa predsedstva Evropskega parlamenta z dne 17. junija 2019 o izvedbenih pravilih v zvezi z Uredbo (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES

(2023/C 44/01)

PREDSEDSTVO EVROPSKEGA PARLAMENTA JE –

ob upoštevanju Uredbe (EU) 2018/1725 Evropskega parlamenta in Sveta (1) in zlasti člena 25 Uredbe,

ob upoštevanju člena 25(2) Poslovnika Evropskega parlamenta,

ob upoštevanju naslednjega:

(1) Glavni nameni Sklepa predsedstva Evropskega parlamenta z dne 17. junija 2019 o izvedbenih pravilih v zvezi z Uredbo (EU) 2018/1725 (v nadaljnjem besedilu: sklep predsedstva) (2) so izvajanje določb iz navedene uredbe, ki se nanašajo na naloge, dolžnosti in pooblastila pooblaščene osebe za varstvo podatkov Evropskega parlamenta (v nadaljnjem besedilu: pooblaščena oseba za varstvo podatkov), določitev podrobnih pravil, na podlagi katerih lahko posameznik, na katerega se nanašajo osebni podatki, uveljavlja svoje pravice, in določitev notranjih pravil, na podlagi katerih lahko Evropski parlament uporabi izjeme, odstopanja ali omejitve v zvezi s pravicami posameznikov, na katere se nanašajo osebni podatki, na podlagi člena 25 Uredbe (EU) 2018/1725.

(2) Evropski nadzornik za varstvo podatkov je 17. maja 2021 začel revizijo na daljavo, da bi ocenil trenutno stanje v zvezi z obstojem in kakovostjo izvedbenih pravil institucij in organov iz člena 25 Uredbe (EU) 2018/1725. Namen revizije je bil zagotoviti doslednost in usklajenost pri uporabi omejitev pravic posameznikov, na katere se nanašajo osebni podatki, med institucijami in organi Unije.

(3) Na podlagi te revizije je Evropski parlament prejel neuradno priporočilo za revizijo sklepa predsedstva in odpravo možnosti omejitve dostopa do postopkov izbire in ocenjevanja osebja, saj se te omejitve niso zdele potrebne.

(4) Pooblaščena oseba za varstvo podatkov in pravna služba Evropskega parlamenta sta se strinjali z Evropskim nadzornikom za varstvo podatkov, da so postopki izbire in ocenjevanja osebja že zaščiteni z drugimi upravnimi pravili in organizacijskimi ukrepi ter da jih ni treba dodatno zaščititi s pravili o varstvu podatkov. Zato Priloga III k sklepu predsedstva ne bi smela več obravnavati teh postopkov.

(5) Na uporabo člena 25 Uredbe (EU) 2018/1725 vpliva ustanovitev Evropskega javnega tožilstva (EJT). Prilogo III bi bilo zato treba nadomestiti in pri tem upoštevati potrebo po morebitni omejitvi pravic posameznikov, na katere se nanašajo osebni podatki, na zahtevo EJT.

(6) Člen 36(3) bi bilo treba spremeniti tako, da se Priloga III vključi na seznam primerov, v katerih je treba izvesti letno spremljanje, zato da se oceni, ali bi bilo treba omejitev ohraniti. Poleg tega bi bilo treba spremeniti Prilogo IX, ki se nanaša na Evropski urad za boj proti goljufijam (v nadaljnjem besedilu: urad OLAF), da se omogočijo omejitve, potrebne za zaščito pravic in svoboščin drugih v skladu s členom 25(1), točka (h), Uredbe (EU) 2018/1725.

(7) Sklep predsedstva bi bilo treba ustrezno spremeniti –

SPREJELO NASLEDNJI SKLEP:

Člen 1 1. V členu 36 sklepa predsedstva se odstavek 3 nadomesti z naslednjim: „3. Upravljavec pregleda uporabo omejitev iz členov 29 in 31 do 34 tega sklepa, ki se razlagajo v povezavi z ustreznimi prilogami k temu sklepu, vsakih šest mesecev od uvedbe posamezne omejitve in ob zaključku ustreznega postopka. Po tem upravljavec za namene dejavnosti in postopkov iz prilog I, II, III, V, VI, VII, VIII, IX in X k temu sklepu vsakoletno spremlja potrebo po ohranitvi morebitnih omejitev.“ 2. Priloga III sklepa predsedstva se nadomesti z naslednjim: „PRILOGA III Sodelovanje z Evropskim javnim tožilstvom (EJT) (1) Predmet urejanja in področje uporabe 1. Ta priloga se uporablja za obdelavo osebnih podatkov, zlasti za prenos osebnih podatkov, ki jih upravljavec posreduje EJT za namene zagotavljanja informacij in dokumentov, kadar mu priglasi primere, ali pri obdelavi informacij in dokumentov, ki prihajajo z EJT. 2. V tej prilogi so določeni posebni pogoji, pod katerimi lahko upravljavec pri posredovanju informacij in dokumentov EJT na njegovo zahtevo ali na lastno pobudo, kadar mu priglasi primere oziroma pri obdelavi informacij in dokumentov, ki prihajajo z EJT, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo: (a) preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s členom 25(1), točka (b), navedene uredbe, in (b) pravice in svoboščine drugih posameznikov, na katere se nanašajo osebni podatki, v skladu s členom 25(1), točka (h), navedene uredbe. 3. Ta priloga se uporablja za naslednje vrste osebnih podatkov: (a) identifikacijske podatke, (b) kontaktne podatke, (c) poklicne podatke, vključno s podatki o pogodbah akreditiranih parlamentarnih pomočnikov, lokalnih pomočnikov in ponudnikov storitev ter podatki o službenih potovanjih; (d) finančne podatke, (e) podatke o prometu, (f) podatke o navzočnosti oseb, (g) podatke o zunanjih dejavnostih oseb, (h) podatke o politični pripadnosti, (i) vse ostale podatke, ki se nanašajo na vsebino preiskave, ki jo izvaja EJT. (2) Veljavne omejitve 1. Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen preiskovalnih dejavnosti EJT, vključno z razkritjem njegovih preiskovalnih orodij in metod, ali kadar bi negativno vplivalo na pravice in svoboščine drugih posameznikov, na katere se nanašajo osebni podatki. 2. Ob upoštevanju členov 30 do 36 tega sklepa lahko Evropski parlament omeji pravice in obveznosti iz odstavka 1 v zvezi z osebnimi podatki, ki jih pridobi od EJT, kadar bi lahko EJT omejilo izvajanje teh pravic in obveznosti, in sicer na podlagi aktov, sprejetih v skladu s členom 25 Uredbe (EU) 2018/1725, kar zadeva upravne osebne podatke, oziroma na podlagi določb poglavja VIII Uredbe (EU) 2017/1939 in člena 9 sklepa kolegija EJT z dne 28. oktobra 2020 o določitvi pravil glede obdelave osebnih podatkov s strani Evropskega javnega tožilstva, kar zadeva operativne osebne podatke. 3. V Prilogi IX sklepa predsedstva se točka 2 v delu 1 nadomesti z naslednjim: „2. V tej prilogi so določeni posebni pogoji, pod katerimi lahko upravljavec pri posredovanju informacij in dokumentov uradu OLAF na njegovo zahtevo ali na lastno pobudo, kadar uradu OLAF priglasi primere oziroma pri obdelavi informacij in dokumentov, ki prihajajo iz urada OLAF, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo: (a) preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s členom 25(1), točko (b), navedene uredbe, (b) preprečevanje, preiskovanje, odkrivanje in pregon kršitev etike za regulirane poklice v skladu s členom 25(1), točka (f), navedene uredbe ter (c) pravice in svoboščine drugih posameznikov, na katere se nanašajo osebni podatki, v skladu s členom 25(1), točka (h), navedene uredbe.“ 4. V Prilogi IX sklepa predsedstva se točka 1 v delu 2 nadomesti z naslednjim: „1. Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen preiskovalnih dejavnosti urada OLAF ali preiskovalnih dejavnosti Evropskega parlamenta v sodelovanju z uradom OLAF, med drugim z razkritjem njunih preiskovalnih orodij in metod, oziroma negativno vplivalo na pravice in svoboščine drugih posameznikov, na katere se nanašajo podatki.“

Člen 2 Ta sklep začne veljati dan po objavi v Uradnem listu Evropske unije.

(1) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(2) Sklep predsedstva Evropskega parlamenta z dne 17. junija 2019 o izvedbenih pravilih v zvezi z Uredbo (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL C 259, 2.8.2019, str. 2).